S-688/2013

Ár 2013, 26. september, er á dómþingi Héraðsdóms Reykjavíkur, sem háð er í Dómhúsinu við Lækjartorg af A-kk-þgf H-kk-þgf, settum héraðsdómara, kveðinn upp dómur í sakamálinu nr. 688/2013: Lögreglustjórinn á höfuðborgarsvæðinu gegn T-kk-þgf V-kk-þgf K-kk-þgf, en málið var dómtekið 20. september 2013.

Málið er höfðað af lögreglustjóranum á höfuðborgarsvæðinu með ákæru dagsettri 20. ágúst 2013 á hendur:

„T-kk-þgf V-kk-þgf K-kk-þgf, kt. 000000-0000, Suðurhólum 2, Reykjavík, fyrir eftirgreind umferðarlaga-, vopnalaga- og fíkniefnabrot:

I.

Umferðarlagabrot með því að hafa:

1. Aðfaranótt fimmtudagsins 28. júní 2012 í Reykjavík ekið bifreiðinni ST-488 óhæfur um að stjórna henni örugglega vegna áhrifa ávana- og fíkniefna (í blóði mældist amfetamín 70 ng/ml og tetrahýdrókannabínól 3,5 ng/ml) og gegn rauðu ljósi á gatnamótum Bústaðavegar/Reykjanesbrautar áleiðis suður Reykjanesbraut uns lögregla stöðvaði aksturinn.

2. Aðfaranótt föstudagsins 2. nóvember 2012 í Hafnarfirði ekið bifreiðinni AE-F78 óhæfur um að stjórna henni örugglega vegna áhrifa ávana- og fíknefna (í blóði mældist tetrahýdrókannabínól 9,4 ng/ml) vestur Reykjanesbraut uns lögregla stöðvaði aksturinn á vegarkafla til móts við Kaplakrika.

Teljast brot í báðum liðum varða við 1. mgr., sbr. 2. mgr., 45. gr. a., auk þess sem brot í 1. lið varðar við 1. mgr. 5. gr., allt sbr. 1. mgr. 100. gr., umferðarlaga nr. 50/1987, sbr. 5. gr. laga nr. 66/2006.

II.

Fíkniefnabrot með því að hafa:

3. Þriðjudaginn 12. mars 2013 í Reykjavík haft í vörslum sínum 29,89 g af kannabislaufum, 3,02 g af kannabisstönglum, 79,89 g af maríhúana og 6 kannabisplöntur sem lögregla fann við húsleit og lagði hald á og hafa um nokkurt skeið til þess dags ræktað greindar plöntur.

Telst þetta varða við 2. gr., sbr. 4., 5. og 6. gr., laga um ávana- og fíkniefni nr. 65/1974, sbr. lög nr. 13/1985 og lög nr. 68/2001, og 2. gr., sbr. 1. mgr. 14. gr., reglugerðar nr. 233/2001 um ávana- og fíkniefni og önnur eftirlitsskyld efni, sbr. reglugerðir nr. 232/2001 og nr. 848/2002.

III.

Vopnalagabrot með því að hafa:

4. Á sama tíma og sama stað og í ákærulið 3. í II. kafla átt og haft í vörslum sínum lásboga sem lögreglan fann við leit og lagði hald á.

Telst þetta varða við f. lið 2. mgr. 30. gr., sbr. 1. mgr. 36. gr., vopnalaga nr. 16/1988.

Þess er krafist að ákærði verði dæmdur til refsingar, til greiðslu alls sakarkostnaðar og til sviptingar ökuréttar skv. 101. og 102. gr. nefndra umferðarlaga, sbr. 25. gr. laga nr. 44/1993 og 18. gr. laga nr. 66/2006 og jafnframt að framangreind fíkniefni verði gerð upptæk samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001 og er þess enn fremur krafist að ákærði sæti upptöku á framangreindum lásboga samkvæmt 1. mgr. 37. gr. vopnalaga nr. 16/1998.“

Ákærði hefur skýlaust játað brot sín og var því farið með mál þetta samkvæmt 164. gr. laga nr. 88/2008 um meðferð sakamála og það tekið til dóms án frekari sönnunarfærslu er sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Sannað er með skýlausri játningu ákærða og öðrum gögnum málsins að ákærði er sekur um þá háttsemi sem honum er gefin að sök og eru brot hans rétt heimfærð til refsiákvæða í ákæru.

Ákærði er fæddur í janúar árið 1990. Samkvæmt sakavottorði hefur hann frá árinu 2012 þrisvar undirgengist lögreglustjórasátt vegna fíkniefna- og umferðarlagabrota auk þess sem hann undirgekkst slíka sátt árið 2010 vegna brots gegn 244. gr. almennra hegningarlaga nr. 19/1940. Þá hlaut hann dóm árið 2008 fyrir brot gegn 249. gr. almennra hegningarlaga og annan dóm árið 2009 fyrir ölvunarakstur.

Ákærði hefur nú í þriðja sinn verið fundinn sekur um akstur undir áhrifum fíkniefna eða áfengis, sbr. 3. mgr. 101. gr. laga nr. 50/1987. Við ákvörðun refsingar ber að líta til 77. gr. almennra hegningarlaga nr. 19/1940 og verður refsing ákærða því hæfilega ákveðin 60 daga fangelsi.

Með vísan til tilvitnaðra ákvæða laga nr. 50/1987 í ákæru ber að svipta ákærða ökurétti ævilangt frá dómsbirtingu að telja.

Á grundvelli 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001 verður ákærða gert að sæta upptöku á 29,89 g af kannabislaufum, 3,02 g af kannabisstönglum, 79,89 g af marijúana og 6 kannabisplöntum, sem lögregla lagði hald á við rannsókn málsins. Með vísan til 1. mgr. 37. gr. vopnalaga nr. 16/1998 verður ákærða einnig gert að sæta upptöku á þeim lásboga sem í ákæru greinir.

Þá ber að dæma ákærða til að greiða málsvarnarþóknun skipaðs verjanda síns, V-kk-ef H-kk-ef V-kk-ef hrl., að meðtöldum virðisaukaskatti, 43.925 krónur. Ákærði greiði 192.181 krónu í annan sakarkostnað.

A-kk-nf H-kk-nf, settur héraðsdómari, kveður upp dóm þennan.

DÓMSORÐ:

Ákærði, T-kk-nf V-kk-nf K-kk-nf, sæti fangelsi í 60 daga.

Ákærði er sviptur ökurétti ævilangt frá dómsbirtingu að telja.

Ákærði sæti upptöku á lásboga, 29,89 g af kannabislaufum, 3,02 g af kannabisstönglum, 79,89 g af marijúana og 6 kannabisplöntum.

Ákærði greiði málsvarnarþóknun skipaðs verjanda síns, V-kk-ef H-kk-ef V-kk-ef hrl., 43.925 krónur, og greiði jafnframt 192.181 krónu í annan sakarkostnað.

A-kk-nf H-kk-nf